VENDIM
Nr.  297, datë 8.4.2015

PËR MËNYRËN E ORGANIZIMIT E TË FUNKSIONIMITTË KËSHILLIT KOMBËTAR TË ARSIMIT E FORMIMIT PROFESIONAL DHE TË SEKRETARIATIT TEKNIK

Në mbështetje të pikës 2, të nenit 100, të Kushtetutës dhe të pikës 4, të nenit 21, të ligjit nr. 8872, datë 29.3.2002, “Për arsimin dhe formimin profesional në Republikën e Shqipërisë”, të ndryshuar, me propozimin e ministrit të Mirëqenies Sociale dhe Rinisë, Këshilli i Ministrave

VENDOSI:

1. Këshilli Kombëtar i Arsimit dhe Formimit Profesional, si organ këshillimor në ushtrim të funksioneve dhe të përgjegjësive të përcaktuara në ligjin nr. 8872, datë 29.3.2002, “Për arsimin dhe formimin profesional në Republikën e Shqipërisë”, të ndryshuar, përbëhet nga 9 (nëntë) anëtarë. Këshilli kryesohet nga ministri i Mirëqenies Sociale dhe Rinisë dhe në përbërje ka anëtarë:
a) Një përfaqësues të Ministrisë së Arsimit dhe Sportit; 
b) Një përfaqësues të Ministrisë së Mirëqenies Sociale dhe Rinisë; 
c) Një përfaqësues të Ministrisë së Financave; 
ç) Një përfaqësues të Ministrisë së Zhvillimit Ekonomik, Turizmit, Tregtisë dhe Sipërmarrjes; 
d)  Dy përfaqësues të organizatave të punë-dhënësve; 

dh)  Dy përfaqësues të organizatave të punë-marrësve.  
2. Përcaktimi i anëtarëve të Këshillit, sipas shkronjave “b”, “c”, “ç”, “d” e “dh”, të pikës 1, të këtij vendimi, kryhet nga institucionet përgjegjëse që marrin pjesë në këtë Këshill, me kërkesën e ministrit përgjegjës për çështjet sociale. 
3. Ministri përgjegjës për çështjet sociale ka këto detyra kryesore:   
a) Thërret mbledhjet dhe i drejton ato;
b) Cakton rendin e ditës, drejton diskutimet, bashkërendon punën, siguron zbatimin e ligjit dhe marrjen e vendimeve të drejta;
c) Merr në konsideratë vendimet e marra gjatë mbledhjeve të Këshillit dhe orientimet progra-more, kur ato janë marrë në përputhje me rregullat e përcaktuara në këtë vendim, pava-rësisht nga vlerësimi i tyre individual.
4. Këshilli Kombëtar i Arsimit dhe Formimit Profesional ka këto funksione: 
a) Këshilli mblidhet mbi bazën e një kalendari, por jo më pak se një herë në katër muaj;
b) Kryetari vendos për datën dhe kohën e mbledhjes së radhës, përveç rasteve kur vetë Këshilli ka vendosur ndryshe;
c) Çdo ndryshim në datën dhe kohën e vendosur për mbledhjet i njoftohet çdo anëtari, në mënyrë që të njihet me këto ndryshime;
ç) Mbledhjet bëhen nëse në to janë të pranishëm, të paktën, gjysma e anëtarëve të Këshillit.
5. Këshilli jep mendime dhe propozime lidhur me:
a) hartimin e strategjive dhe programeve kombëtare për arsimin dhe formimin profesional, drejtimet e politikave respektive dhe përgatitjen e akteve nënligjore;
b) përmirësimin e sistemit të arsimit dhe formimit profesional, në përputhje me zhvillimet e sektorëve të ekonomisë dhe interesat e tregut të punës;
c) projektbuxhetin e parashikuar për arsimin dhe formimin profesional dhe metodologjinë e shpërndarjes së tij;

[bookmark: _GoBack]ç) standardet për vlerësimin e cilësisë dhe akreditimin e institucioneve të arsimit dhe formimit profesional;
d) zhvillimin e politikave dhe të programeve të veçanta, të kërkuara nga ministrat përgjegjës, dhe rrugët e financimit të tyre;
dh) informimin e  palëve  për zhvillimet aktuale dhe  perspektive të sistemit të  arsimit dhe formimit profesional; 
e) politikat dhe  strategjitë  e  zhvillimit  të  sistemit  të  arsimit dhe formimit profesional; 
ë)  projektligjet dhe projektvendimet e propo-zuara për shqyrtim në Këshillin e Ministrave, që kanë lidhje me fushat e veprimtarisë së tij;
f)  propozimin e  grupeve  të  përkohshme  të punës për çështje të caktuara të zhvillimit të arsimit dhe formimit profesional;
g) anëtarësimin në organizatat ndërkombëtare të institucioneve të arsimit dhe formimit profesional. 
6. Funksionimi i Këshillit mbështetet nga sekretariati teknik, i cili përbëhet nga dy punonjës të Agjencisë Kombëtare të Arsimit, Formimit Profesional dhe Kualifikimeve (AKAFPK).
7. Sekretariati teknik bashkërendon veprim-tarinë e Këshillit dhe kryen këto detyra:
a) Organizon mbledhjet e Këshillit dhe krijon kushtet e nevojshme për zhvillimin e tyre;
b) Përpunon informacionet e propozuara në mbledhjen e Këshillit në formën e kërkuar për ekzekutim;
c) Komunikon me kryetarin dhe me anëtarët e Këshillit në lidhje me rendin e ditës, datën, orën dhe vendin e mbledhjes së Këshillit;
ç) Shpërndan dokumentacionin e mbledhjes dhe informacione të tjera tek anëtarët e Këshillit;
d) Mban procesverbalin e mbledhjeve të Këshillit;
dh)  Arkivon dokumentacionin e mbledhjeve të Këshillit;
e) Lehtëson funksionimin e grupeve të përkohshme, të ngritura nga Këshilli;
ë) Hap një rubrikë të veçantë, në faqen zyrtare të ministrisë përgjegjëse për çështjet sociale, për veprimtarinë e Këshillit Kombëtar të AFP-së;
f) Përgatit dhe publikon, në mënyrë korrekte dhe të shpejtë, të gjitha informacionet që mund të bëhen publike, pas marrjes së miratimit nga Kryetari i Këshillit. 
8. Ngarkohet Ministria e Mirëqenies Sociale dhe Rinisë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

